**PÁLYÁZATI FELHÍVÁS**

**a Magyar Kereskedelmi és Iparkamara (MKIK) kétfordulós pályázatot hirdet**

**a *„MAGYAR KÉZMŰVES REMEK”***

**elismerő cím elnyerésére**

**1. A pályázat célja**

* a magyar kézművesség értékeinek és mestereinek elismerése,
* minőségi kézműipari termékek bemutatása,
* a hazai és külföldi fogyasztók orientálása, a magyar termékek jó hírének öregbítése/javítása,
* a magyar kézműiparban a hagyományőrző vállalkozói kultúra elmélyítése, a kézműves szakma rangjának emelése, a magyar kézművesség turisztikai kínálatának gazdagítása,
* népi kézműves mesterségek hagyományainak továbbéltetése.

**2. A pályázat tárgyát képező termékek köre**

Kézműipari tevékenység keretében (építőiparban; fémiparban; faiparban; ruházat, textil- és bőriparban; élelmiszeriparban; üveg-, - papír-, kerámia- és egyéb iparban) készített – az 1. pontban ismertetett pályázati célkitűzésnek megfelelő – termék.

Az élelmiszeripari jellegű pályázatok külön kategóriában díjazzuk.

Várjuk a jelentkezéseket:

- valamely hagyományos funkciót, feladatkört ellátó – szakmai, mesterségbeli és esztétikai értékekkel bíró – termékek,

- feladatkörükben technikai, technológiai, formai újdonságokat tartalmazó igényes/színvonalas kézműipari termékek,

- népművészeti hagyományokat hűen őrző minőségi termékek, valamint a népi kultúrában gyökerező kézműves alkotások körében.

Klasszikus képzőművészeti alkotások nem tartoznak a kiírás témakörébe, ezért a pályázati adatlapon szíveskedjenek választ adni arra, hogy alkotásukból milyen mennyiséget tudnak hasonló jó minőségben előállítani.

**3. Pályázati feltételek**

Pályázhat Magyarországról, illetve a Kárpát-medence területéről minden természetes és jogi személy, jogi személyiség nélküli gazdasági társaság, egyéni vállalkozó, művészi kézműves, iparművész, aki/amely a pályázatban kiírt terméket állít elő (a termék készítőjének nevét minden esetben szerepeltetni kell a pályázatban).

Amennyiben a pályázó cégbejegyzésre kötelezett gazdálkodó szervezet vagy egyéni vállalkozó, szerepelnie kell a gazdasági kamarákról szóló 1999. évi CXXI. törvény (Gktv.) 8/A § szerinti kamarai nyilvántartásban, vagy igazolnia kell, hogy ilyen kötelezettsége nincs (pl. az agrárkamara tagja).

Egy pályázó évente maximum két pályázatot nyújthat be. Egy pályázatban egy termék vagy termékcsalád szerepelhet, összetartozó tárgyak együttese egy termékcsaládnak számít.

Technológiai eljárás, valamint korábbi Magyar Kézműves Remek pályázatra beadott pályaművel egyező termék nem képezheti a pályázat tárgyát.

**4. Kategóriák:**

**I. MŰVÉSZI KÉZMŰIPAR**

**I.1. TRADICIONÁLIS KÉZMŰIPAR - NÉPI MESTERSÉGEK, NÉPI IPARMŰVÉSZET**

**A népi mesterségek**által alkotott kézműves termékek a népi, történeti kézművesség eredeti alkotásainak rekonstruált, ma előállított, mesteri kivitelű tárgyai. Az adott közösség, tájegység elvárásaihoz igazodó, hagyományos formavilág, természetes alapanyagok, tradicionális technológia, tudás, értékrend, díszítés, a népi mesterségek tárgyainak mesteri szintű rekonstrukciói, amelyekben a használati érték fontosabb, mint a piaci érték. (Természetesen alkalmasak XXI. századi értékesítésre, speciális funkciókra. Pl. Díszlet, jelmez, kellék, alkalmi öltözet…)

**A népi iparművészet**a megújuló hagyomány. A mai igények, funkciók kielégítésére, használatára teszik alkalmassá az eredeti népi alkotásokat megújítva, de betartják a tradicionális elvárások alapelvárásait, és „beszélik a tárgyi, népi mesterségek anyanyelvét az alkotók”. (Ezért soroljuk közös kategóriába a népi mesterségekkel.)

**I.2. IPARMŰVÉSZETI KÉZMŰIPAR MŰVÉSZI KÉZMŰIPAR**

Az iparművészet gyűjtőfogalma azon tevékenységeknek, amelyekkel használati- és dísztárgyakat, művészi igényű és technikájú kivitelezéssel hoznak létre. A 20. század közepétől kezdve ide sorolják az ipari formatervezést (design) és a lakberendezést is.

**II. KÉZMŰIPAR**

**II.1 MAI KÉZMŰIPAR**

A hivatásos szakmaként tanulható, kézműves kivitelezésben előállított, kereskedelmi céllal gyártott tárgyak és emberi szükségleteket kielégítő szolgáltatások.

**II.2. GASZTRONÓMIAI KÉZMŰIPAR - KÉZMŰVES ÉLELMISZEREK, ITALOK**

„Kézműves/kézmíves élelmiszernek nevezhető az az egyedi jelleggel bíró termék, amelynek előállítása során a különös gondosság, a „mívesség”, a kézzel végzett és a szaktudás által irányított munkafolyamat dominál. Kézműves terméket elsősorban kézi technológiával állítanak elő. Egyes munkafolyamatok gépesíthetők, azonban az előállításnak a közvetlen emberi irányításon és a kézi munkavégzésen, emberi erőfeszítésen, tapasztalaton kell alapulnia. Kézműves termék előállítása során törekedni kell a felhasznált adalékanyagok, technológiai segédanyagok mennyiségének csökkentésére, valamint a természetes anyagok felhasználására.(A Magyar Élelmiszerkönyv egyértelműen megadja, milyen adalékok, anyagok nem szerepelhetnek a kézműves élelmiszerekben. Ld. az alábbi linken: <https://elelmiszerlanc.kormany.hu/download/d/64/b1000/2-109_2016-12-21.pdf>)

A kézműves élelmiszerekből a zsűrizésre, a szakmai bírálók számára kóstolásra, ízlelésre alkalmas mennyiséget is biztosítani kell a kiállítandó termékek és a dekorációk mellett. A pályázat benyújtásánál egyértelműen meg kell jelölni és elkülöníteni a pályaművet, a „kóstolót” és az esetleges dekorációt.

**5. A pályázat beadása**

A sikeres pályázat előfeltétele a felhívás 6. pontjában megadott határidőig a ***„MAGYAR KÉZMŰVES REMEK****elismerő cím elnyerésére”* című **pályázati adatlap kitöltése és elektronikus beküldése,**valamint a **nevezési díj megfizetése. Mentesülnek a nevezési díj befizetése alól az ÖNKÉNTES és a PÁRTOLÓ kamarai tagok. Felhívjuk szíves figyelmüket, hogy az önkéntes és a pártoló tagság nem azonos a kamarai regisztrációval.**

A kitöltött pályázati adatlapot (**Word formátumban**, elektronikusan) a megadott határidőig Jernei Bolgárkának, a Magyar Kereskedelmi és Iparkamara Kézműipari Kollégiuma titkárának, a jernei.boglarka@mkik.hu e-mail címre kell megküldeni.

**6. A pályázat határideje**: 2019. augusztus 30.

*(Kérjük, hogy lehetőleg ne hagyják az utolsó hétre.)*

A határidőn túl érkezett pályázatokat nem áll módunkban elfogadni.

**7. A pályázatok elbírálása**

**Első forduló – központi előzsűrizés:**

A zsűri által végzett megmérettetés, melynek keretében fotók, videók és a mellékelt pályázati anyagok („A pályázati adatlap mellékletei”) alapján a zsűri tagjai eldöntik, mely pályaművek jutnak tovább a második fordulóba, amelyre a pályázati anyagot be kell majd szállítani.

**Második forduló – zsűrizés:**

Az MKIK bírálatára, **a második fordulóra** az előzsűrizés során továbbjutott pályaművek kerülnek.

A második fordulóba tovább jutott pályázatot tartalmazó teljes dokumentációt **1 (egy)** kinyomtatott példányban **a pályaművel együtt kell**majd **2019. szeptember hónapban** **eljuttatni/leadni**.Ennek pontos helyéről és idejéről a nevezési határidő lejártától számított 10 napon belül a pályázókat külön tájékoztatjuk.

**A beadandó kinyomtatott pályázati dokumentációnak a következőket kell tartalmaznia:**

* A pályázati adatlapot egy példányban, annak mellékleteivel.
* A nevezési díj (bruttó összeg) befizetését igazoló bankkivonat.
* Kamarai igazolás az önkéntes tagságról, vagy pártoló tagságról, vagy a regisztrált vállalkozásról.
* Ha a pályaműnek van gyártmánylapja, azt szintén csatolni kell.

A pályázatokat a kiíró által felkért bizottság bírálja el és dönt a díjak odaítéléséről. A bírálóbizottság munkáját – külön felkért – szakértők is segítik.

A bírálóbizottság a pályázati terméket/termékcsaládot eredetiben kéri be – ennek pontos módjáról (idejéről és helyéről) a kiíró előzetesen értesíti az összes pályázót és a területi kereskedelmi és iparkamarákat.

A termék megtekintésének közvetett vagy közvetlen módjáról, esetlegesen technikai segédeszköz igénybevételéről a bírálóbizottság elnöke dönt.

Amennyiben az összetartozó tárgyakat a pályázó külön pályázatként nyújtja be, a bizottságnak joga van ezeket összevonni.

A bírálóbizottságnak joga van továbbá a kézműipar körébe be nem sorolható, oda nem tartozó, és/vagy a pályázati célkitűzésnek nem megfelelő tárgyakat visszautasítani, kiállításukról dönteni (a pályázat tehát nem jár automatikusan kiállítási joggal).

A bizottság döntése ellen fellebbezésnek helye nincs, a zsűrizésről készült jegyzőkönyv tartalma nem nyilvános. A döntés az ünnepélyes eredményhirdetés előtt nem megismerhető, továbbá a pályaművet beadása után nem lehet visszavonni, sem kiállítását megtagadni.

A bírálóbizottság az értékelésnél a következőket veszi figyelembe:

Az elismerő cím elnyerésének feltétele a termék/termékcsalád

* eredetisége, egyedisége,
* a kivitelezés kiváló minősége,
* a funkcióhoz és formához igazodó kiemelkedő esztétikai színvonala,
* maradandósága, értékállósága,
* turisztikai hasznosíthatósága, értékesíthetősége, ill. külső megjelenése, csomagolása.

Kérésre a szakmai bírálat összegzését, segítő összefoglaló véleményét a zsűri írásban eljuttatja a pályázó alkotók részére.

Az érdeklődőknek és pályázóknak az MKIK a pályázat beadása előtt tájékoztató „szakmai napot” szervez, amelyről későbbiekben tájékoztatjuk a területi kamarákat és a potenciális pályázókat.

**8. Díjazás**

A bírálóbizottság által legkiemelkedőbbnek ítélt termékek/termékcsaládok elnyerik a „MAGYAR KÉZMŰVES REMEK” elismerő címet, amelyet az MKR emblémájával díszített kitüntető oklevél tanúsít.

Ezen felül a pályázók számára az egyes területi kamarák és más szakmai szervezetek további díjazást/különdíjat ajánlhatnak fel.

**9. Nevezési díj**

A pályázat nevezési díja három kategória szerint alakul:

- a területi kereskedelmi és iparkamarák tagjainak a kamarai önkéntes tagdíj

megfizetésével, illetve pártoló tagoknak                    **ingyenes**

- a területi kereskedelmi és iparkamaráknál kötelezően regisztrált

pályázóknak (ám nem tagok):                      **5.000 Ft + áfa (bruttó 6.350 Ft)**

- további pályázóknak:                            **10.000 Ft + áfa (bruttó 12.700 Ft)**

amelyet benyújtott pályázatonként a jelentkezési határidőn belül, azaz legkésőbb 2019. augusztus 30-ig kell befizetni a Magyar Kereskedelmi és Iparkamara bankszámlájára átutalással.

Átutalás esetén kedvezményezett neve: Magyar Kereskedelmi és Iparkamara

Bankszámla száma: 10300002-20373432-00003285 (MKB Bank).

A nevezési díj befizetésekor a megjegyzés rovatba írják be a „**MKR 2019 név/cégnév**” hivatkozást.

IBAN: HU21 1030 0002 2037 3432 0000 3285; Swift: MKKBHUHB

A már befizetett nevezési összegeket semmilyen esetben sem áll módunkban később visszafizetni. (Felhívjuk tehát szíves figyelmüket, hogy a második fordulóba nem kerülő pályaművek esetében sem.) A befizetett nevezési díjról a Magyar Kereskedelmi és Iparkamara számlát állít ki, amelyet postai úton küld meg a pályázóknak.

Az MKIK illetve a területi kamarák, mint a letétbe kerülő pályázati tárgyak ingyenes letétkezelője, a letétbe helyezett tárgyakban bekövetkező károkért, a tárgyak esetleges megsemmisüléséért, elveszéséért a szerződésen kívüli felelősség szabályai szerint, kizárólag saját szándékos károkozás esetén, vagy az emberi életet, testi épséget, egészséget megkárosító szerződésszegésért vállalnak törvényes felelősséget a Ptk. 6:365.§ (3) bekezdése és 6:526.§-a alapján.

A pályázat beadásával a pályázó teljes egészében tudomásul veszi és elfogadja a jelen pályázati felhívásban foglaltakat.

**10. Eredményhirdetés és kiállítás**

A 2019. évi Magyar Kézműves Remek kiállításának időpontja 2019. szeptember 27-29.

A kiállítás az „OMÉK” (Országo Mezőgazdasági és Élelmiszeripari Kiállítás) kísérőrendezvényeként, - várhatóan nagyszámú hazai érdeklődő számára - lesz megtekinthető a Hungexpo területén három napon át.

A díjátadó ünnepség időpontja: 2019. szeptember 27.

**11. A „MAGYAR KÉZMŰVES REMEK” elismerő címet elnyert termék ellenőrzése**

 A „MAGYAR KÉZMŰVES REMEK” elismerő címet elnyert terméket/termékcsaládot, illetve a cím kizárólagosan ezekre történő használatát az adományozó ellenőrizheti, és ha az/azok minősége nem felel meg a díj odaítélésekor benyújtott termék minőségének, körének, a „MAGYAR KÉZMŰVES REMEK” cím nyilvánosan visszavonható.

A pályázattal kapcsolatban felvilágosítást nyújt a Magyar Kereskedelmi és Iparkamara Közgazdasági Igazgatósága (Jernei Boglárka, szakreferens, a Kézműipari Kollégium titkára – telefon: 474-5191; e-mail cím: jernei.boglarka@mkik.hu), valamint a Békés Megyei Kereskedelmi és Iparkamara munkatársa (Kiss István, istvan.kiss@bmkik.hu, 66/324-976)